b'\n_START_ARTICLE_\nChrysillis\n_START_SECTION_\nHistorie\n_START_PARAGRAPH_\nOmkring 1668 skulle Thomas Kingo overtage et embede og en pr\xc3\xa6steg\xc3\xa5rd efter en pr\xc3\xa6st, der var d\xc3\xb8d af alderdom. Det bet\xc3\xb8d, at han efter traditionen skulle gifte sig med pr\xc3\xa6stens enke. Ofte var det gamle kvinder, som de unge pr\xc3\xa6ster skulle overtage; men i Kingos tilf\xc3\xa6lde var enken, Sille Balkenborg, utrolig smuk og ung. Den unge Kingo blev forelsket p\xc3\xa5 stedet og skrev sangen til sin Chrysillis. (Chrysillis er gr\xc3\xa6sk for "den lille gyldne" af chrysos, guld). Kingo og Balkenborg giftede sig i 1669, men hun d\xc3\xb8de ulykkeligvis allerede i 1670.\n_START_SECTION_\nMelodien med Kingos tekst\n_START_PARAGRAPH_\nDen kendte melodi til Kingos tekst er ikke bevaret i en samtidig udgave. Den findes imidlertid i flere senere h\xc3\xa5ndskrifter, og det viser dens store popularitet. Det er ikke mange andre visemelodier til barokdigte, der er bevaret i mere end h\xc3\xb8jst et par afskrifter, s\xc3\xa5 Chrysillis er unik. Melodien og teksten blev f\xc3\xb8rste gang trykt sammen i Rasmus Nyerup og Poul Rasmussens samling Danske Viser fra Midten af 16. til Midten af 18. \xc3\x85rhundrede II (1821). B\xc3\xa5de tekst og melodi har stort set beholdt deres popularitet lige siden Kingos dage; et s\xc3\xa6rsyn for et barokdigt.'